Предложение за РЕШЕНИЕ НА СЪВЕТА за асоцииране на отвъдморските страни и територии към Европейския съюз („Решение за отвъдморско асоцииране“) /* COM/2012/0362 final - 2012/0195 (CNS) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО 1.1. Общ контекст Отвъдморските страни и територии (ОСТ) са асоциирани към Европейския съюз от влизането в сила на Римския договор през 1958 г. насам. Те представляват острови, разположени в регионите на Атлантическия океан, Антарктика, Арктика, Карибско море, Индийския океан и Тихия океан. Те не са суверенни държави, а са зависими от четири държави—членки на ЕС: Дания, Франция, Нидерландия и Обединеното кралство. Асоциирането на ОСТ към Съюза произтича от конституционалните връзки на тези страни и територии с четирите държави членки. Като цяло ОСТ се ползват с голяма автономия, обхващаща области като икономика, пазар на труда, обществено здравеопазване, вътрешни работи и митници. Отбраната и външните работи обикновено остават в рамките на компетентността на държавите членки. ОСТ не са част от митническата територия на Съюза и са извън вътрешния пазар. Поради това законодателството на Съюза не се прилага спрямо тях. Като граждани на държавите—членки на ЕС, с които страните и териториите им са конституционно свързани, жителите на ОСТ имат гражданство на ЕС. Общото население на ОСТ представлява едва 0,02 % от световното население (1,2 милиона). Общата им сухоземна площ се равнява на едва 80 000 кв. км[1]. От приемането през 2001 г. на действащото понастоящем решение за отвъдморско асоцииране досега настъпиха значителни изменения в регионалната и международната обстановка, в която функционират ОСТ. На европейско и международно равнище възникнаха нови политически приоритети (като околна среда, изменение на климата, устойчиво управление на природните ресурси) и настъпиха промени в моделите на световната търговия. С програмата „Европа 2020“ Европейската комисия предложи стратегия[2], основаваща се на три приоритета: интелигентен растеж, устойчив растеж и приобщаващ растеж, като отговор на икономическата и финансова криза. От своя страна ОСТ продължават да са изправени пред икономически и социални проблеми и/или се борят за създаването на устойчива основа за своите икономики. Те се сблъскват с редица трудности, свързани с уязвимата им околна среда и необходимостта да се гарантира екологичния стълб на устойчивото развитие. Основното предизвикателство пред ОСТ се състои в това да поведат своите икономики и общества по пътя на устойчивото развитие чрез повишаване на тяхната конкурентоспособност, намаляване на уязвимостта, повишаване на устойчивостта на околната среда, сътрудничество със съседните страни и интегриране в регионалната и/или световната икономика, където това е възможно. За Съюза предизвикателството се изразява в това да оказва подкрепа на ОСТ за постигането на тези цели и за постигането на целта на асоциирането, определена в член 198 от Договора за функционирането на Европейския съюз (ДФЕС), чрез правна уредба, която е адаптирана към нуждите, реалностите, особеностите и разнообразието на ОСТ. 1.2. Съществуващи разпоредби Действащите понастоящем разпоредби и процедури по отношение на асоциирането между ЕС и ОСТ се съдържат в Решение 2001/822/ЕО на Съвета от 27 ноември 2001 г. за асоцииране на отвъдморските страни и територии към Европейската общност (ОВ L 314 от 30.11.2001 г.), изменено с Решение 2007/249/ЕО (ОВ L 109 от 26.4.2007 г.) и с Решение XXXXXXX (решение относно Сен Бартелеми). 1.3. Съгласуваност с други политики на ЕС Стратегията „Европа 2020“ представлява показателят, спрямо който трябва да се проверят съгласуваността на политиките на ЕС и утвърждаването на ценностите, стандартите и интересите на ЕС[3]. Интелигентният растеж и приоритетите за устойчивост следва да се съгласуват със стратегията „Европа 2020“, като се насърчават научните изследвания, иновациите, информационните и комуникационните технологии (ИКТ) и капацитета за устойчив растеж като катализатори на социалното и икономическото развитие. Решението за отвъдморско асоцииране (РОА) за периода 2014—2020 г. ще играе важна роля в това отношение. В действителност идеята за създаване на „центрове за опит и експертни познания“ би могла да се свърже с прилагането и утвърждаването на високи стандарти, включително международни, например в областта на околната среда, безопасността на храните и здравето на потребителите. Всички ОСТ се характеризират с огромно биологично разнообразие. По-добрата научна документация и достъпът до резултати от научни изследвания и иновации биха способствали за устойчивото използване и опазването на това биологично разнообразие. Също така, прилагането на международните стандарти в областта на безопасността на храните и здравето на животните и растенията би могло да улесни търговията между ОСТ и търговските им партньори, включително държавите—членки на ЕС. Ангажиментът на Съюза за спазване на стандартите за опазване на околната среда, както и ролята му на световен участник в борбата срещу изменението на климата, могат да бъдат от огромна полза както за Съюза, така и за ОСТ. Комисията счита, че биологичното разнообразие и другите природни богатства на ОСТ биха могли да бъдат предмет на засилено сътрудничество в областта на научните изследвания, иновациите и опазването на околната среда. Партньорството в областта на околната среда би било от взаимен интерес за двете страни. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО През периода 2008—2011 г. преразглеждането на Решението за отвъдморско асоцииране беше обект на различни консултации със заинтересованите страни. Сред тях имаше обществени консултации, както и редовни ad hoc заседания между ОСТ, държавите членки, с които те са конституционно свързани, и Европейската комисия, както и диалог в рамките на органите, посочени в член 7 от действащото понастоящем Решение за отвъдморско асоцииране: годишни форуми, редовни тристранни срещи и работни групи по партньорството, занимаващи се с въпроси на околната среда, търговски въпроси, регионална интеграция на ОСТ, финансови услуги в OCT и бъдещите отношения между ЕС и ОСТ. 2.1. Консултации В резултат от консултациите със заинтересованите страни бяха подчертани следните проблеми: В отговорите си на Зелената книга[4] от 2008 г. заинтересованите страни призоваха сегашната насоченост на асоциирането към намаляване на бедността и сътрудничество за развитие да бъде променена към по-реципрочна връзка, насочена към устойчивото развитие на ОСТ (т.е. модел на развитие, при който се съгласуват икономическите дейности и общественото благосъстояние в дългосрочен план и същевременно се запазват природните ресурси и екосистеми за бъдещите поколения), която едновременно с това може да спомага за утвърждаването на ценностите и стандартите на ЕС по целия свят. Това беше подчертано по време на изказванията в рамките на конференцията на заинтересованите страни през октомври 2008 г., в която участваха над 100 заинтересовани страни от органите на ОСТ, държавите членки, от които те са част, институциите и органите на Съюза и гражданското общество като цяло. Съветът на Европейския съюз[5] също приветства и изрази подкрепата си за промяна на установения модел. В документ за обща позиция[6], приет през февруари 2011 г., ОСТ и техните държави членки призоваха към по-всеобхватно признаване на ОСТ като част от европейското семейство, към асоцииране, основано в по-голяма степен на общите интереси на Съюза и ОСТ, и към насочване на вниманието към потенциала и уязвимостта на ОСТ. В документа се подчертава и необходимостта да се отчетат и вземат предвид интересите на ОСТ в следните области: ерозия на преференциите и на въпросите, свързани с търговията, както и изграждане на капацитет. Освен това бе подчертано, че въпросите, свързани с околната среда, изменението на климата и намаляването на риска от бедствия, следва да бъдат приоритет в бъдещите отношения между ЕС и ОСТ: устойчиво използване и опазване на биологичното разнообразие и природните ресурси на ОСТ, сигурност за околната среда, енергетика и енергия от възобновяеми източници, опазване на екосистемите, борба с последиците от изменението на климата и мерки за смекчаване на тези последици, подготвеност за и реагиране при бедствия, инвазивни видове, устойчиво рибарство. Заинтересованите страни[7] призоваха за засилено сътрудничество между Съюза, OCT и най-отдалечените региони в областта на опазването на биологичното разнообразие и екосистемните услуги. Солидарността между Съюза и ОСТ следва да се основава на факта, че жителите на ОСТ, като граждани на държавите членки, с които тези страни и територии са свързани, са също и граждани на ЕС. Беше подчертано, че като оказва помощ на ОСТ за укрепване на тяхната конкурентоспособност и устойчивост, намаляване на тяхната уязвимост и спомагане да се включат в регионалната им среда, Съюзът всъщност ще инвестира в стратегически предни постове, които да утвърждават ценностите на Съюза по света. 2.2. Събиране и използване на експертни становища: Асоциирането между ЕС и ОСТ беше анализирано в редица проучвания, поръчани от Комисията или от ОСТ. Тези проучвания обхващат теми като търговския режим, установен с решението за отвъдморско асоцииране, екологичните профили на ОСТ, статистическите системи и капацитет на ОСТ, подготвеността на ОСТ за бедствия, както и сътрудничеството на Съюза с ОСТ в периода 1999—2009 г[8]. Последното проучване бе представено и обсъдено със заинтересованите страни по време на годишния форум ОСТ—ЕС през март 2011 г. Основните препоръки на различните проучвания по отношение на финансовата помощ на Съюза за ОСТ, бяха следните: (1) да се включат възникналите през последното десетилетие политически приоритети в програмата за сътрудничество между ЕС и ОСТ; (2) да се адаптират разпоредбите и процедурите за програмирането на финансовото подпомагане, за да се намали времето за реакция при предоставянето на помощ; (3) да се насърчи сътрудничеството между ОСТ и съседните им страни, като наред с другото това стане и чрез подобряване на координацията на съответните финансови инструменти, достъпни за ОСТ, държавите от АКТБ и най-отдалечените региони; (4) да се улесни достъпът до хоризонталните програми на Съюза, за които ОСТ могат да кандидатстват. Основните препоръки на различните проучвания по отношение на търговията и свързаните с търговията аспекти на Решението за отвъдморско асоцииране, бяха следните: (1) да се адаптират договореностите, свързани с търговията със стоки, за да могат да се вземат под внимание в по-голяма степен структурните трудности, като наред с други неща това стане и чрез въвеждане на по-гъвкави правила за произхода на стоките от ОСТ, изнасяни за Съюза; (2) да се даде възможност на ОСТ да установят по-благоприятни търговски отношения с други ОСТ и развиващи се страни, така че да се отрази нарастващото значение на търговията с услуги в световната и регионалните икономики през последното десетилетие и да се улесни регионалната интеграция в тази област; (3) да се предвидят подкрепа и изграждане на капацитет за развитието на търговските политики на ОСТ, както и да се окаже съдействие на ОСТ при осъществяване на реформа на правната уредба; (4) да се подпомогне разпространението в рамките на ОСТ на информация, свързана с условията за достъп до пазара на ЕС; (5) да се поддържа прекият диалог между Европейската комисия и ОСТ, например относно търговията и свързаните с търговията въпроси, и да се гарантира, че интересите на ОСТ са взети под внимание в контекста на търговските преговори на ЕС. По отношение на въпросите, свързани с околната среда, в различните проучвания се препоръчва сътрудничество между Съюза и ОСТ в следните области: (1) изменение на климата, (2) природни бедствия, (3) заплахи за дивата природа и биоразнообразието, разрушаване на местообитания, (4) незаконен, нерегламентиран и недеклариран риболов, (5) управление на отпадъците, (6) водоснабдяване и канализация. 2.3. Оценка на въздействието При оценката на въздействието подробно бяха проучени три варианта на политиката. Вариант на политика № 1: Подновяване на статуквото на действащото понастоящем Решение за отвъдморско асоцииране без промени. При вариант на политика № 1 структурата и съдържанието на действащото понастоящем решение за асоцииране ще останат в сила за периода 2014—2020 г. Запазването на статуквото може с пълно основание да се счита за логичен вариант за бъдещото асоцииране между ЕС и ОСТ, тъй като бе констатирано, че настоящите договорености носят ползи за социалното и икономическото развитие на ОСТ, като наред с другото предоставят свободен достъп до огромния пазар на ЕС и евентуална помощ за възползване от възможностите за износ, които са свързани с това. Според външни проучвания сътрудничеството между ЕС и ОСТ в периода 1999—2009 г. е било съгласувано както с целите на асоциирането, така и с политическите приоритети на ОСТ, като се стига до заключението, че няма значителни противоречия или несъответствия между сътрудничеството ЕС—ОСТ и останалите политики на Съюза. Въпреки че е съгласуван с част четвърта от ДФЕС и с неговия преамбюл, вариант № 1 не би постигнал общия стремеж на ОСТ, техните държави членки и Комисията да променят и осъвременят отношенията между ЕС и ОСТ на реципрочна основа. Вместо осъвременяване на отношенията и въвеждане на по-реципрочно партньорство, в което да се вземат под внимание в по-голяма степен взаимните интереси, ще се запази схемата донор/получател, която традиционно определя отношенията между ЕС и ОСТ. Достъпът на стоки и услуги от ОСТ до Съюза ще продължава да бъде подложен на досегашните правила и ще доведе до загуба на достъп до пазара за ОСТ (поради ерозията на преференциите). Това ще окаже отрицателно въздействие върху социалното и икономическото положение на ОСТ. Вариант на политика № 2: Осъвременяване на Решението за отвъдморско асоцииране и привеждане в съответствие с политическата рамка на ЕС Вариант № 2 е свързан с осъвременяване на РОА и привеждането му в съответствие с политическата рамка на Съюза. Неговите цели и принципи ще бъдат преразгледани, като се вземат под внимание политическите насоки на Съвета на ЕС, исканията на ОСТ и техните държави членки, изразени по различни поводи, както и резултатите от външни проучвания. При вариант на политика № 2 ще се засили сътрудничеството между ЕС и ОСТ, основано на общите интереси на заинтересованите страни, посочени в процеса на консултации. Освен това при него ще се насърчи по-ефикасно сътрудничество чрез по-целенасочени и координирани действия между Съюза, ОСТ и техните държави членки. Областите на сътрудничество, признати като приоритети от ОСТ, ще получат по-голяма подкрепа от Съюза (например опазване на биологичното разнообразие и екосистемните услуги, научни изследвания и иновации). При вариант на политика № 2 Съюзът ще подкрепи ОСТ в справянето с чувствителни проблеми, възпрепятстващи устойчивото им развитие, например изменението на климата, с които те не могат да се справят сами. Островните територии не могат сами да разработят успешни мерки за тези предизвикателства, те се нуждаят от партньори и от трябва да бъдат включени в даването на глобални отговори. Вариант на политика № 2 ще предложи на ОСТ осъвременен търговски режим със Съюза, при който: 1) ще се въведат подобрени правила и изисквания за произход и 2) по отношение на търговията с услуги и установяването ще се гарантира третиране, което е не по-малко благоприятно от третирането, предоставено от Съюза на други трети партньори, за разлика от сегашната правна уредба. Вариант на политика № 2 ще бъде в съответствие с част четвърта от ДФЕС и неговия преамбюл. Освен това чрез него ще намерят израз политическите насоки на Съвета на ЕС относно трите цели за конкурентоспособност, устойчивост и сътрудничество. При вариант на политика № 2 в правната уредба на асоциирането ще бъдат отчетени най-новите развития на политиката и ще бъдат взети предвид аргументи, изразени през последното десетилетие. Този вариант гарантира и укрепва съгласуваността на политиките. Социалните и икономическите въздействия, както и въздействието в областта на околната среда, ще бъдат по-положителни от въздействията, постигнати в резултат от вариант № 1. Вариант на политика № 2 ще отрази по-добре идеята за взаимни интереси в сравнение със сегашното положение. Той ще позволи приоритетите на политическата програма на Съюза да се интегрират в отношенията между Съюза и ОСТ и така ще се увеличи добавената стойност на ЕС като глобален партньор в решаването на възникващите глобални проблеми. Така ОСТ ще участват по-успешно в утвърждаването на ценностите и стандартите на Съюза по света. Вариант на политика № 3: Сключване на няколко партньорски споразумения Вариант № 3 е свързан с диверсификация в отношенията между ЕС и ОСТ. В областта на търговското и икономическото сътрудничество ще бъдат възприети два подхода. Определени ОСТ ще могат да бъдат включени в други двустранни търговски договорености с ЕС, а именно споразумения за икономическо партньорство (СИП) или споразумения за свободна търговия (ССТ), където това е уместно и възможно. За останалите ОСТ ще бъде предвиден търговски режим в рамките на асоциирането, който е равностоен на вариантите на политика № 1 или № 2. Макар че така правната уредба няма да обхваща търговското и икономическото сътрудничество с онези ОСТ, които ще бъдат включени в други търговски споразумения, тя ще може да обхваща сътрудничеството с всички ОСТ във всички останали области. Като алтернатива всички сътрудничества с ОСТ, които биха били обхванати от СИП или ССТ, могат да се осъществяват в контекста на тези споразумения. Това означава, че финансовото подпомагане също ще се осъществява извън рамките на асоциирането. Някои от целите на асоциирането между ЕС и ОСТ биха могли да се постигнат чрез интегриране или асоцииране на ОСТ към други търговски споразумения. Това обаче би станало извън рамките на самото асоцииране. Нещо повече, може да се окаже, че вариант № 3 не е изцяло адаптиран към нуждите и реалностите на повечето или дори на всички ОСТ. Възможно е да има отрицателни въздействия и за самия Съюз, ако за интегрирането на ОСТ в съществуващи споразумения се изисква значителна компенсация. Чрез интегрирането на ОСТ в други търговски споразумения асоциираните страни и територии с конституционални връзки с държави членки правно и ефективно биха престанали да са ОСТ. Тъй като изпълнението на вариант № 3 може да доведе до необходимост Съюзът да разработи решения за установяване на различни видове отношения с всяка ОСТ, правният процес ще бъде изключително сложен и ще трябва да се повтори поотделно за всяка ОСТ. Това вероятно ще доведе до объркване по отношение на статута на OCT и техните жители. Определени разпоредби, които понастоящем са включени в различните споразумения или са в процес на проучване, може да не се прилагат по отношение на жителите на ОСТ, тъй като те са граждани на ЕС. Поради това изпълнението на вариант на политика № 3 може да доведе до увеличаване на напрежението, съществуващо между териториалното и индивидуалното приложно поле на ДФЕС. Объркването може да се увеличи допълнително от регламентирането на различни видове сътрудничества съгласно различни видове правна уредба. 3. ПРАВНИ ЕЛЕМЕНТИ НА ПРЕДЛОЖЕНИЕТО 3.1. Правно основание Правното основание на асоциирането между ЕС и ОСТ е част четвърта от Договора за функционирането на Европейския съюз. Подробните разпоредби и процедури за асоциирането между ЕС и ОСТ са установени с решения на Съвета, приети на основание член 203 от Договора за функционирането на Европейския съюз, който предвижда, че такива актове се приемат по реда на специална законодателна процедура: 3.2. Субсидиарност Подробната правна уредба във връзка с разпоредбите в част четвърта от ДФЕС трябва по необходимост да бъдат приети на равнището на Съюза, тъй като целта на асоциирането — социалното и икономическото развитие и тесните икономически връзки между ОСТ и Съюза като цяло — не може да бъде постигната чрез действия на равнището на държавите членки. Освен това не са възможни действия на държавите членки по отношение на търговския режим на ОСТ, тъй като общата търговска политика попада в изключителната компетентност на Съюза (част пета, дял II от ДФЕС). Подходът за сътрудничество с ОСТ, включен в законодателното предложение на Комисията, зачита принципите на партньорство, допълване и субсидиарност. В него се предлага финансовото подпомагане от страна на ЕС за ОСТ да се основава на програмни документи, за които компетентните органи на ОСТ и Комисията ще носят съвместна отговорност и в които ще бъдат определени стратегиите за сътрудничество между Съюза и ОСТ. Тези стратегии за сътрудничество ще се основават на целите, стратегиите и приоритетите за развитие, приети от компетентните органи на ОСТ. Решения за дейностите ще се вземат след консултации с пълното участие на Комисията, ОСТ и техните държави членки, при пълно зачитане на съответните институционални, правни и финансови правомощия на всеки от партньорите. Без да засягат правомощията на Комисията, органите на ОСТ ще носят основната отговорност за изпълнението на операциите, договорени в рамките на стратегията за сътрудничество. Комисията ще носи отговорност за въвеждането на общите разпоредби и условия относно тези програми и проекти. 3.3. Пропорционалност Целите на асоциирането, посочени в членове 198 и 199, налагат изграждане на всеобхватно партньорство, което се състои от институционална рамка и търговски договорености и което обхваща множество области на сътрудничество, както и основните принципи, управляващи финансовото подпомагане от страна на Съюза за ОСТ. Това изисква широкообхватен и радикален правен инструмент. Целите, определени в Договора, са дългосрочни. Поради това се изисква решение с достатъчно дълъг период на действие. Тъй като през периода на прилагане на Многогодишната финансова рамка за 2014—2020 г. ОСТ ще се ползват както от 11-ия Европейски фонд за развитие, така и от общия бюджет на Съюза, е целесъобразно продължителността на Решението да е съгласувана с продължителността на Многогодишната финансова рамка. В предложението на Комисията се излага гъвкав и адаптиран към ситуацията във всяка от ОСТ подход. Предлага се ефективността на сътрудничеството между ЕС и ОСТ да се следи чрез одити и чрез предварителни, междинни и последващи оценки. 4. ОТРАЖЕНИЕ ВЪРХУ БЮДЖЕТА В съобщението на Комисията[9] „Подготовка на многогодишната финансова рамка относно финансирането на сътрудничеството на ЕС за държавите от Африка, Карибите и Тихоокеанския басейн и отвъдморските държави и територии за периода 2014—2020 г. (11-ия Европейски фонд за развитие)“ за сътрудничеството с ОСТ е предвидена сума в размер 343,4 млн. EUR. Сумата от 343,4 млн. EUR ще бъде разпределена съгласно решение на Съвета за изпълнение на асоциирането с ОСТ, което трябва да бъде прието преди 31 декември 2013 г., като 338,4 млн. EUR от тази сума са предвидени за финансиране на териториалните и регионалните програми, а 5 млн. EUR под формата на разпределени средства за ЕИБ са предвидени за финансиране на лихвени субсидии и техническа помощ в съответствие с решението за отвъдморско асоцииране. 2012/0195 (CNS) Предложение за РЕШЕНИЕ НА СЪВЕТА за асоцииране на отвъдморските страни и територии към Европейския съюз („Решение за отвъдморско асоцииране“) СЪВЕТЪТ НА ЕВРОПЕЙСКИЯ СЪЮЗ, като взе предвид Договора за функционирането на Европейския съюз, и по-специално член 203 от него, като взе предвид предложението на Европейската комисия, след предаване на проекта на законодателния акт на националните парламенти, като взе предвид становището на Европейския парламент, в съответствие със специална законодателна процедура, като има предвид, че: (1) Решение 2001/822/ЕО на Съвета от 27 ноември 2001 г. за асоцииране на отвъдморските страни и територии към Европейската общност[10] се прилага до 31 декември 2013 г. Съгласно член 62 от него Съветът трябва да установи разпоредбите, които се постановяват за последващо прилагане на принципите, съдържащи се в членове 198—202 от Договора за функционирането на Европейския съюз. (2) В заключенията си от 22 декември 2009 г. относно отношенията между ЕС и отвъдморските страни и територии (OCT)[11] Съветът прикани Комисията да внесе законодателно предложение за преразглеждане на Решението за отвъдморско асоцииране преди юли 2012 г. Съветът одобри предложението на Комисията бъдещото партньорство между Съюза и ОСТ да се основава на три основни стълба, а именно повишаване на конкурентоспособността, укрепване на устойчивостта и намаляване на уязвимостта и насърчаване на сътрудничеството и интеграцията между ОСТ и други партньори и съседни региони. (3) Между юни и октомври 2008 г. Комисията организира обществена консултация и предложи редица насоки за ново решение за асоцииране. Резултатите от тази обществена консултация бяха обобщени в съобщение, озаглавено „Съставни елементи на едно ново партньорство между ЕС и отвъдморските страни и територии (ОСТ)“[12]. (4) Договорът и следващото от него вторично законодателство не се прилагат автоматично по отношение на ОСТ освен някои разпоредби, в които изрично се постановява обратното. Въпреки че не са трети държави, ОСТ не съставляват част от единния пазар и трябва да спазват задълженията, наложени на третите държави по отношение на търговията, по-специално правилата за произход, здравните стандарти и стандартите за здраве на растенията, както и защитните мерки. (5) Специалните отношения между Съюза и ОСТ следва да се отдалечат от класическия подход на сътрудничество за развитие и да се ориентират към реципрочно партньорство, което ще подпомогне устойчивото развитие на ОСТ. Освен това солидарността между Съюза и ОСТ следва да се основава на уникалната връзка между тях и на факта, че принадлежат към едно и също „европейско семейство“. (6) Приносът на гражданското общество към развитието на ОСТ може да се увеличи чрез укрепване на организациите на гражданското общество във всички сфери на сътрудничество. (7) Предвид географското местонахождение на ОСТ, ще се цели изграждане на сътрудничеството между тях и съседните им държави в интерес на всички — въпреки различния статут, от гледна точка на правото на Съюза, на всеки от участниците в дадена географска област — като се обърне по-специално внимание на областите от общ интерес и утвърждаването на ценностите и стандартите на Съюза. (8) Подкрепата от страна на Съюза за политиките и стратегиите на дадена ОСТ в област от общ интерес се извършва на основата на специфичните нужди, потенциал и избор на съответната ОСТ. (9) Асоциирането следва да има за цел да гарантира опазването, възстановяването и устойчивото използване на биологичното разнообразие и екосистемните услуги като ключов елемент за постигането на устойчиво развитие. (10) ОСТ се отличават с огромно биологично разнообразие в моретата и на сушата. Изменението на климата може да окаже въздействие върху естествената среда в ОСТ и представлява заплаха за тяхното устойчиво развитие. Действията в областта на опазването на биологичното разнообразие и екосистемните услуги, ограничаването на рисковете от бедствия, устойчивото управление на природните ресурси и насърчаването на устойчивата енергия ще допринесат за адаптирането към изменението на климата и смекчаването на последиците от него в ОСТ. (11) Значителният принос, който ОСТ биха могли да имат по отношение на ангажиментите на Съюза по многостранните споразумения за опазване на околната среда, следва да бъде признат в отношенията между Съюза и ОСТ. (12) Важно е да се подкрепят усилията на OCT за намаляване на зависимостта от изкопаеми горива, така че да се ограничи тяхната уязвимост по отношение на достъпа до горива и нестабилността на цените, като по този начин икономиката им става по-устойчива и не толкова уязвима за външни сътресения. (13) Съюзът може да подпомогне ОСТ да намалят своята уязвимост по отношение на бедствия и да подкрепи действията и мерките, които те предприемат за тази цел. (14) Ефектите от отдалечеността на ОСТ представляват пречка за тяхната конкурентоспособност и поради това е необходимо да се подобри достъпността на ОСТ. (15) Съюзът и ОСТ признават важното значение на образованието като лост за устойчивото развитие на ОСТ. (16) В бъдеще икономическото развитие и социалното развитие на ОСТ следва да се допълват взаимно и да са насочени към повишаване на конкурентоспособността на икономиката на ОСТ, както и към постигане на социално благоденствие и приобщаване, особено по отношение на уязвими групи и хора с увреждания. За тази цел сътрудничеството между Съюза и ОСТ следва да включва обмен на информация и най-добри практики в съответните области, включително развитие на умения и социална защита, и насърчаване на правата на хората с увреждания, като се отчитат принципите на Конвенцията на ООН за правата на хората с увреждания. Освен това асоциирането между Съюза и ОСТ следва да допринесе за насърчаване на достойни условия на труд, включително най-добри практики в областта на социалния диалог, както и зачитане на основните трудови стандарти, равните възможности, недискриминацията и достъпността в ОСТ и регионите, в които те са разположени. (17) Разпространението на заразни болести в ОСТ, например треската „Денга“ в района на Карибите и Тихоокеанския регион и вируса „Чикунгуня“ в региона на Индийския океан, може да окаже значително отрицателно въздействие върху здравето и икономиката. Освен че намаляват производителността на засегнатото население, епидемиите в ОСТ могат да засегнат сериозно туризма, който е основно перо в много от икономиките на ОСТ. Предвид големият брой туристи и работници мигранти, които пътуват до ОСТ, тези страни са изложени на риск от внасяне на инфекциозни заболявания. И обратното — големият поток от хора, които се връщат от ОСТ, може да е канал за проникване на заразни болести в Европа. Поради това гарантирането на „безопасен туризъм“ е критичен фактор за устойчивостта на икономиките на ОСТ, които зависят в голяма степен от туризма. (18) В асоциирането между Съюза и ОСТ се взема под внимание и се допринася за опазването на културното разнообразие и културната идентичност на ОСТ. (19) Съюзът признава, че е важно да се развие по-активно партньорство с ОСТ по отношение на доброто управление и борбата с организираната престъпност, трафика на хора, тероризма и корупцията. (20) Търговията и свързаното с търговията сътрудничество между Съюза и ОСТ следва да допринесат за постигането на целта за устойчиво развитие в областта на икономическото развитие, социалното развитие и опазването на околната среда. (21) Глобалните промени, които се отразяват в непрекъснатия процес на либерализиране на търговията, обхващат широко Съюза, основният търговски партньор на ОСТ, както и съседните им държави от АКТБ и други икономически партньори. (22) ОСТ са уязвими островни среди, които изискват подходяща защита, включително по отношение на управлението на отпадъците. Управлението на радиоактивните отпадъци е регламентирано в член 198 от Договора за Евратом и свързаното с него вторично законодателство, с изключение на Гренландия, по отношение на която Договорът за Евратом не се прилага. Що се отнася до останалите отпадъци, следва да се уточни кои разпоредби от правото на Съюза следва да се прилагат по отношение на ОСТ. (23) Настоящото решение следва да осигури по-гъвкави правила за произход, включително нови възможности за кумулация на произхода. Кумулацията следва да бъде възможна не само с ОСТ и държави, сключили споразумение за икономическо партньорство (СИП), но при определени условия и за продукти с произход от държави, с които Съюзът прилага споразумение за свободна търговия, както и за продукти, които подлежат на безмитен и освободен от квоти внос в Съюза съгласно „общата система за преференции“ на Съюза[13], отново при определени условия. Тези условия са необходими, за да се предотврати заобикаляне на въведените мерки в областта на търговията и да се гарантира правилното функциониране на договореностите за кумулация. (24) Процедурите по удостоверяване на произход от ОСТ следва да бъдат актуализирани в интерес на засегнатите оператори и администрации в ОСТ. Разпоредбите, посветени на административното сътрудничество между Съюза и ОСТ също следва да бъдат актуализирани по съответния начин. (25) Трябва да се въведат методи за административно сътрудничество и възможност за временно преустановяване на преференциалното третиране по отношение на всички или определени продукти с произход от ОСТ в случай на измами, нередности или системно неспазване на правилата за произход на продуктите или отказ да бъде оказано административно сътрудничество. В допълнение следва да се въведат достатъчно подробни предпазни разпоредби и разпоредби за надзор. Това следва да позволи на компетентните органи в ОСТ и Съюза, както и на икономическите оператори, да разчитат на ясни и прозрачни правила и процедури. На последно място, в общ интерес е да се гарантира правилно прилагане на процедурите и договореностите, които позволяват безмитен и освободен от квоти износ на стоки от ОСТ за Съюза. Поради това е целесъобразно да се включи разпоредба, с която се поясняват последствията от административни грешки при прилагането на такива процедури и договорености, водещи до загуби за бюджета на Съюза под формата на вносни мита. В тази разпоредба следва категорично да се потвърди, че финансовата тежест, породена от такива загуби, няма да се поеме от Съюза, а от държавата членка, която е в специални отношения с ОСТ, чиито органи са допуснали грешката. В тази разпоредба не трябва да се прави разлика между стоки, идващи от ОСТ и стоки, идващи от трети страни и тя следва да обхваща и двата случая. (26) Като се отчитат целите за интегриране и развитието на световната търговия в областта на услугите и установяването, е необходимо да се подкрепи развитието на пазарите на услуги и възможностите за инвестиции чрез подобряване на достъпа на услуги и инвестиции от ОСТ до пазара на Съюза. В това отношение Съюзът следва да предостави на ОСТ най-доброто възможно третиране, предоставено на друг търговски партньор, чрез изчерпателни клаузи за най-облагодетелствана нация, като същевременно се гарантират по-гъвкави възможности за търговски отношения за ОСТ чрез ограничаване на третирането, предоставяно от ОСТ на Съюза, до това, което се предлага на други големи търговски икономики. (27) Правата на интелектуална собственост са съществен компонент за стимулиране на иновациите и са инструмент за насърчаване на икономическото и социалното развитие. Те носят ползи за държавите, като им позволяват да защитят интелектуалните творения и активи. Защитата и упражняването на тези права спомагат за улесняване на търговията, растежа и чуждестранните инвестиции, както и в борбата с рисковете за здравето и безопасността, които се пораждат от фалшифицираните стоки. ОСТ биха имали полза от политика за правата върху интелектуалната собственост, по-специално в контекста на опазването на биологичното разнообразие и развитието на технологиите. (28) Санитарните и фитосанитарните мерки и техническите пречки за търговията може да окажат въздействие върху търговията и изискват изграждане на сътрудничество. Търговското и свързаното с търговията сътрудничество следва също така да обхване политиките в областта на конкуренцията и правата на интелектуална собственост, които засягат справедливото разпределение на печалбите от търговията. (29) За да се гарантира, че ОСТ могат да участват при най-добрите условия както на вътрешния пазар на Съюза, така и на регионалните, подрегионалните и международните пазари, е необходимо да се развие капацитетът на ОСТ в съответните области. Сред тях са развитието на човешките ресурси и уменията на хората, развитието на малките и средните предприятия, диверсификацията на икономическите сектори и въвеждането на подходяща правна уредба с цел да се създаде бизнес климат, който благоприятства инвестициите. (30) Сътрудничеството в областта на финансовите услуги между Съюза и ОСТ следва да допринесе за изграждането на по-сигурна, по-стабилна, по-прозрачна финансова система, която е от съществено значение за подобряването на световната финансова стабилност и подкрепянето на устойчивия растеж. Усилията в тази област следва да бъдат насочени към съгласуване с международно приетите стандарти и сближаване на законодателството на ОСТ с достиженията на правото на Съюза в областта на финансовите услуги. Следва да се отдели достатъчно внимание на укрепването на административния капацитет на органите на ОСТ, включително надзорните органи. (31) Финансовата помощ за ОСТ следва да се разпределя въз основа на единни, прозрачни и ефективни критерии, като се отчитат нуждите и напредъка на ОСТ. Тези критерии следва да отчитат броя на населението, размера на брутния вътрешен продукт (БВП), размера на предишни разпределени суми от Европейския фонд за развитие (ЕФР), както и ограниченията, дължащи се на географската изолация на ОСТ. (32) В интерес на ефикасността, опростяването и признаването на ръководния капацитет на органите на ОСТ, безвъзмездните финансови ресурси, предоставени на ОСТ, следва да се управляват на основата на реципрочно партньорство. Освен това органите на ОСТ следва да поемат отговорността за изготвяне и изпълнение на политиките, одобрени от страните като стратегии за сътрудничество. (33) Съгласно процедурите във връзка с финансовото подпомагане, посочени в членове 9 и 82, основната отговорност за програмиране и изпълнение на сътрудничеството по отношение на 11-тия ЕФР се делегират по-специално на ОСТ. Сътрудничеството ще се осъществява най-вече в съответствие с териториалната нормативна уредба на ОСТ и ще спомага за мониторинга, оценяването и одита на програмираните дейности. В допълнение към това е необходимо да се поясни, че ОСТ имат право да кандидатстват за различните източници на финансиране, посочени в член 76. (34) С цел да се приемат подробни разпоредби за изготвянето на програмните документи, за отнасящите се до тях последващи действия, одит, оценка, преглед и изпълнение, както и за докладване и финансови корекции, на Комисията следва да бъдат делегирани правомощия да приема актове в съответствие с член 290 от Договора за функционирането на Европейския съюз във връзка с част четвърта от настоящото решение. За да се отчетат технологичните развития и промените в митническото законодателство, на Комисията следва да се делегират и правомощия да приема актове, с които се изменят допълненията към приложение VI в съответствие с член 290 от Договора за функционирането на Европейския съюз. От особена важност е по време на подготвителната си работа Комисията да проведе подходящи консултации, включително на експертно равнище. При подготовката и изготвянето на делегираните актове Комисията следва да осигури едновременното и своевременно предаване на съответните документи по подходящ начин на Съвета. (35) [Договореностите за асоцииране, установени с настоящото решение, не следва да се прилагат спрямо Бермудските острови в съответствие с желанието на правителството на Бермудските острови.] (36) С настоящото решение Съветът би трябвало да успее да даде новаторски отговор по всички изброени по-горе фактори, който е едновременно последователен и адаптиран към разнообразието от ситуации. (37) Настоящото решение следва да замени Решение 2001/822/ЕО, ПРИЕ НАСТОЯЩОТО РЕШЕНИЕ: Част първа Общи разпоредби за асоциирането на отвъдморските страни и територии със Съюза Глава 1 Общи разпоредби Член 1 Предмет 1. Асоциирането на отвъдморските страни и територии (ОСТ) към Съюза (наричано по-долу „асоциирането“) представлява партньорство на основание член 198 от Договора за функционирането на Европейския съюз, чиято цел е да насърчава устойчивото развитие на ОСТ и да популяризира стойностите и стандартите на Съюза по света. 2. Партньори по асоциирането са Съюза, OCT и държавите членки, с които последните са свързани. Член 2 Цели, принципи и ценности 1. Асоциирането между Съюза и OCT се основава на цели, принципи и ценности, споделяни от OCT, държавите членки, с които те са свързани, и Съюза. 2. Асоциирането е насочено към постигането на общите цели, определени в член 199 от Договора, чрез подобряване на конкурентоспособността на OCT, укрепване на устойчивостта на OCT, намаляване на тяхната уязвимост и насърчаване на сътрудничество между тях и други партньори. 3. При преследването на тези цели в рамките на асоциирането се зачитат основните принципи на свобода, демокрация, правата на човека и основните свободи, върховенство на закона, добро управление и устойчиво развитие, като всички те са общи за OCT и държавите членки, с които те са свързани. 4. Не се допуска дискриминация въз основа на пол, расов или етнически произход, религия или убеждения, инвалидност, възраст или сексуална ориентация в областите на сътрудничество, посочени в настоящото решение. 5. Партньорите признават правото на другите страни по асоциирането да определят своите политики и приоритети за устойчиво развитие, да установяват своите национални равнища на опазване на околната среда и защита на труда, както и да приемат или изменят по подходящ начин съответните закони и политики в съответствие с ангажиментите, свързани с международно признатите стандарти и споразумения. По този начин те се стремят да гарантират високи равнища на опазване на околната среда и защита на труда. 6. При прилагане на настоящото решение партньорите се водят от принципите на прозрачност, субсидиарност и необходимост от ефикасност и отдават едно и също значение и на трите стълба на устойчивото развитие на OCT: икономическо развитие, социално развитие и опазване на околната среда. Член 3 Управление на асоциирането Управлението на асоциирането се ръководи от Комисията и органите на OCT и при необходимост от държавите членки, с които са свързани OCT, при зачитане на съответните институционални, правни и финансови компетенции. Член 4 Териториално прилагане Асоциирането се прилага по отношение на OCT, изброени в приложение II към Договора [с изключение на Бермудските острови]. Член 5 Взаимни интереси, допълване и приоритети 1. Асоциирането представлява рамката за политически диалог и сътрудничество по въпроси от взаимен интерес. 2. Отдава се приоритет на сътрудничеството в области от взаимен интерес като: а) икономическата диверсификация на икономиките на OCT, включително задълбочаване на тяхното интегриране в световната и регионалните икономики; б) насърчаването на екологосъобразен растеж; в) устойчивото управление на природните ресурси, включително опазването и устойчивото използване на биологичното разнообразие и екосистемните услуги; г) адаптирането към изменението на климата и смекчаване на последиците от него; д) насърчаване на ограничаването на рисковете от бедствия; е) насърчаването на дейности, свързани с научните изследвания, иновациите и научното сътрудничество; ж) насърчаването на социален, културен и икономически обмен между OCT, съседните им държави и други партньори. 3. Сътрудничеството в областите от взаимен интерес цели насърчаване на независимостта на OCT и на развитието на капацитета на OCT да изготвят, прилагат и осъществяват мониторинг на стратегии и политики съгласно посоченото в параграф 2. Член 6 Популяризиране на асоциирането 1. С цел да укрепят отношенията помежду си Съюзът и OCT се стремят да информират своите граждани за асоциирането, по-специално като насърчават развиването на връзките и сътрудничеството между органите, академичната общност, гражданското общество и предприятията на OCT от една страна и техните партньори в рамките на Съюза от друга страна. 2. Държавите членки подкрепят усилията на OCT за укрепване и популяризиране на техните отношения със Съюза като цяло. Член 7 Регионално сътрудничество, регионална интеграция и сътрудничество с други партньори 1. При спазване на член 3 от настоящото решение, асоциирането цели да подпомогне OCT в техните усилия да участват в подходящи инициативи за международно, регионално и/или подрегионално сътрудничество, както и в процеси на регионална или подрегионална интеграция в съответствие с техните стремежи и с целите и приоритетите, определени от компетентните органи на OCT. 2. За тази цел Съюзът и OCT могат да обменят информация и най-добри практики или да установяват други форми на тясно сътрудничество и координация с други партньори в контекста на участието на OCT в регионални и международни организации, като това става чрез международни споразумения, доколкото е целесъобразно. 3. Асоциирането цели да подпомогне сътрудничеството между OCT и други партньори в областите на сътрудничество, посочени в част втора и част трета от настоящото решение. В тази връзка целта на асоциирането е да се насърчи сътрудничеството между OCT и най-отдалечените райони, посочени в член 349 от Договора, съседните им страни от Африка, Карибите и Тихоокеанския басейн (АКТБ) и трети държави, които не са сред страните от АКТБ. За постигане на тази цел Съюзът подобрява координацията и полезните взаимодействия между програмите за сътрудничество, подпомагани чрез различни финансови инструменти на ЕС. 4. Подпомагането на участието на OCT в съответните организации за регионална интеграция се съсредоточава по-специално върху: а) изграждане на капацитета на съответните регионални организации и институции, в които членуват OCT; б) регионални или подрегионални инициативи, например прилагане на политики за секторни реформи, свързани с областите на сътрудничество, посочени в част втора и част трета от настоящото решение; в) осведомеността и знанията на OCT относно въздействието на процесите за регионална интеграция в различни области; г) участие на OCT в развитието на регионалните пазари в контекста на организациите за регионална интеграция; д) трансгранични инвестиции между OCT и съседните им държави. Член 8 Специално третиране 1. При асоциирането се взема под внимание фактът, че OCT се различават помежду си от гледна точка на икономическото развитие и способността напълно да се възползват от регионалното сътрудничество и регионалната интеграция, посочени в член 7. 2. По отношение на изолираните OCT се въвежда режим на специално третиране. 3. С оглед да се помогне на изолираните OCT да преодолеят структурни и други пречки за своето развитие, при това специално третиране се обръща внимание на техните конкретни затруднения, като между другото това се извършва и при определяне на размера на финансовата помощ и условията, с които същата е обвързана. 4. Считаните за изолирани OCT са изброени в приложение I. Глава 2 Участници в сътрудничеството Член 9 Общ подход 1. Асоциирането се основава на широк диалог и консултации по въпроси от взаимен интерес между OCT, държавите членки, с които те са свързани, и Комисията, както и Европейската инвестиционна банка (ЕИБ), ако е подходящо. 2. По целесъобразност OCT организират диалог и консултации с органи и образувания като: а) компетентните местни и други публични органи; б) икономически и социални партньори; в) други подходящи органи, представляващи гражданското общество, партньори в областта на околната среда, неправителствени организации и образувания, отговарящи за утвърждаване на равенството между половете. Член 10 Участници в сътрудничеството 1. Сред участниците в сътрудничеството в OCT се включват: а) държавните органи на OCT; б) местните органи в рамките на OCT; в) доставчици на обществени услуги и организации на гражданското общество, например граждански, стопански и синдикални сдружения и сдружения на работодатели, както и местни, национални или международни неправителствени организации; г) регионални и подрегионални организации. 2. Държавите членки, с които са свързани ОСТ, уведомяват Комисията до три месеца от влизането в сила на настоящото решение за държавните и местните органи, посочени в параграф 1, букви a) и б). Член 11 Отговорности на неправителствените участници 1. Неправителствените участници могат да имат роля в обмена на информация и в консултациите относно сътрудничеството, и по-специално в подготовката и изпълнението на помощи, проекти или програми за сътрудничество. Възможно е да им се делегират известни правомощия за финансово управление с цел изпълнение на такива проекти или програми, така че да се подкрепят местни инициативи за развитие. 2. Неправителствените участници, които отговарят на критериите за децентрализирано управление на проекти или програми, се определят със споразумение между органите на ОСТ, Комисията и държавата членка, с която е свързана съответната ОСТ, като се вземат предвид съответният предмет, техният експертен опит и полето на дейност. Процесът на определяне се извършва във всяка ОСТ като част от широкия диалог и консултациите, посочени в член 9. 3. Асоциирането цели да допринесе към усилията на OCT за укрепване на организациите на гражданското общество, по-специално във връзка с тяхното създаване и развитие, както и изработването на необходимите разпоредби, с които се създават условия за увеличаване на тяхното участие в изготвянето, прилагането и оценката на стратегии и програми за развитие. Глава 3 Институционална рамка на асоциирането Член 12 Ръководни принципи за диалог 1. Съюзът, OCT и държавите членки, с които последните са свързани, редовно участват във всеобхватен и политически диалог. 2. Диалогът се провежда при пълно зачитане на съответните институционални, юридически и финансови правомощия на Съюза, OCT и държавите членки, с които последните са свързани. Диалогът се провежда по гъвкав начин: той може да бъде официален или неофициален, на подходящото равнище или в подходящия формат и се провежда в рамките, определени в член 13. 3. Диалогът позволява на OCT да участват изцяло в осъществяването на асоциирането. 4. Диалогът се съсредоточава наред с другото върху конкретни политически въпроси от взаимен интерес или от общо значение за постигането на целите на асоциирането. Член 13 Органи на асоциирането 1. За асоциирането се установяват следните форми на диалог: а) форумът за диалог ОСТ—ЕС („форум ОСТ—ЕС“) заседава веднъж годишно, като събира органи на ОСТ, представители на държавите членки и Комисията. По целесъобразност към форума ОСТ—ЕС се асоциират членове на Европейския парламент, представители на ЕИБ и представители на най-отдалечените райони; б) Комисията, OCT и държавите членки, с които последните са свързани, провеждат редовни тристранни консултации. По правило тези консултации се организират четири пъти годишно по инициатива на Комисията или по искане на OCT и държавите членки, с които те са свързани.; в) със съгласието на OCT, държавите членки, с които те са свързани, и Комисията се създават работни групи с консултативни функции в подходяща за разглежданите въпроси форма, чиято цел е да следят осъществяването на асоциирането. Тези работни групи провеждат технически дискусии по въпроси от специфичен интерес за OCT и държавите членки, с които те са свързани, и така допълват работата на форума OCT—ЕС и/или на тристранните консултации. 2. Комисията председателства форума OCT—ЕС, тристранните консултации и работните групи и извършва функциите на секретариат. Част втора Области на сътрудничество за устойчиво развитие в рамките на асоциирането Глава 1 Въпроси, свързани с околната среда, изменение на климата и ограничаване на рисковете от бедствия Член 14 Общи цели и принципи В контекста на асоциирането сътрудничеството в областта на околната среда, изменението на климата и ограничаването на рисковете от бедствия може да е свързано със следното: а) подпомагане на усилията на OCT за определяне и осъществяване на политики, стратегии, планове за действие и мерки; б) подпомагане на усилията на OCT да се интегрират в регионални мрежи и инициативи; в) насърчаване на устойчивото използване и ефективността на ресурсите и окуражаване на отделянето на икономическия растеж от влошаването на околната среда. Член 15 Устойчиво управление и опазване на биологичното разнообразие и екосистемните услуги В контекста на асоциирането сътрудничеството в областта на устойчивото управление и опазването на биологичното разнообразие и екосистемните услуги може да е свързано със следното: а) насърчаване на създаването и ефективното управление на морски и сухоземни защитени зони и подобрено управление на съществуващите защитени зони; б) насърчаване на устойчивото управление на морските и сухоземните ресурси, което допринася за опазването на важни видове, местообитания и екосистемни функции извън защитените зони; в) подсилване на опазването и устойчивото използване на морското и сухоземното биологично разнообразие и екосистеми чрез: i) предприемане на мерки в отговор на предизвикателствата от изменението на климата за по-широкообхватната екосистема чрез поддържане на здрави и устойчиви екосистеми и насърчаване на екологосъобразна инфраструктура и основани на екосистемите подходи за адаптиране към изменението на климата и смекчаване на последиците от него, които често водят до множество ползи; ii) укрепване на капацитета на местно, регионално и/или международно равнище чрез насърчаване на обмена на информация, знания и най-добри практики сред всички заинтересовани страни, включително публични органи, собственици на земя, частния сектор, изследователи и гражданското общество; iii) укрепване на съществуващите програми за опазване на природата и свързаните с това усилия в рамките на и извън защитените зони; iv) увеличаване на знанията и запълване на пропуските в знанията, включително определяне на стойността на екосистемните функции и услуги; г) насърчаване и улесняване на регионалното сътрудничество с оглед да се предприемат мерки по някои проблеми като инвазивните чужди видове или последиците от изменението на климата; д) разработване на механизми за мобилизиране на ресурси, включително плащания за екосистемни услуги. Член 16 Устойчиво управление на горите В контекста на асоциирането сътрудничеството в областта на устойчивото управление на горите може да е свързано с насърчаване на развитието, опазването и устойчивото управление на горите, включително използване на дървета за опазване на околната среда от ерозия и контрол на опустиняването, залесяване и управление на износа на дървен материал. Член 17 Интегрирано управление на крайбрежните зони В контекста на асоциирането сътрудничеството в областта на интегрираното управление на крайбрежните зони може да е свързано със следното: а) подпомагане на усилията на OCT за ефективно и устойчиво управление на морските и крайбрежните зони при определянето на стратегически и интегрирани подходи за планиране и управление на морските и крайбрежните зони; б) съгласуване на икономическите и социалните дейности, например рибарство и аквакултури, туризъм, морски транспорт, с потенциала на морските и крайбрежните зони от гледна точка на енергия от възобновяеми източници и суровини, като същевременно се отчитат последиците от изменението на климата и човешките дейности. Член 18 Морско дело В контекста на асоциирането сътрудничеството в областта на морското дело може да е свързано със следното: а) укрепване на диалога по въпроси от общ интерес в тази област; б) насърчаване на познанията в областта на морското дело и биотехнологиите, океанската енергия, морския надзор, управлението на крайбрежните зони и управлението, съобразено с екосистемите; в) насърчаване на интегрирани подходи на международно равнище. Член 19 Устойчиво управление на рибни запаси 1. В контекста на асоциирането сътрудничеството в областта на устойчивото управление на рибните запаси се основава на следните принципи: а) поемане на ангажимент за отговорно управление на рибарството и риболовните практики; б) избягване на мерки или дейности, които не съответстват на принципите за устойчиво използване на рибните ресурси; в) без да се засягат съществуващите или бъдещи двустранни споразумения за партньорство в областта на рибарството между Съюза и OCT, Съюзът и OCT се стремят редовно да се консултират относно опазването и управлението на живите морски ресурси и да обменят информация за текущото състояние на ресурсите в контекста на съответните органи на асоциирането, предвидени в член 13. 2. Сътрудничеството в областта, посочена в параграф 1, може да е свързано със следното: а) активно насърчаване на добро управление, най-добри практики и отговорно управление на рибарството по отношение на опазването и устойчивото управление на рибните запаси, включително рибните запаси от общ интерес и рибните запаси, управлявани от регионални организации за управление на рибарството; б) диалог и сътрудничество по отношение на опазването на рибните запаси, включително мерки за борба с незаконния, недеклариран и нерегламентиран риболов, и ефективно сътрудничество със и в рамките на регионални организации за управление на рибарството. Диалогът и сътрудничеството включват схеми за контрол и инспекции, стимули и задължения за по-ефективно управление на рибарството и крайбрежната околна среда в дългосрочен план. Член 20 Устойчиво управление на водите 1. В контекста на асоциирането Съюзът и OCT могат да си сътрудничат в областта на устойчивото управление на водите чрез приемане на политика в областта на водите и изграждане на институционален капацитет, опазване на водните ресурси, водоснабдяване в селските и градските райони за битови, промишлени или земеделски цели, съхранение, разпределение и управление на водните ресурси и управление на отпадните води. 2. В областта на водоснабдяването и канализацията се отделя специално внимание на достъпа до услуги за питейна вода и канализация в области, изостанали в тази сфера, което допринася пряко за развитието на човешките ресурси чрез подобряване на здравословното състояние и повишаване на производителността. 3. Сътрудничеството в тези области се ръководи от принципа, че трайната необходимост от разширяване на предоставянето на основни услуги за водоснабдяване и канализация на градското и селското население трябва да се извършва по екологично устойчив начин. Член 21 Управление на отпадъците В контекста на асоциирането сътрудничеството в областта на управлението на отпадъците може да е свързано с насърчаване на използването на най-добрите екологични практики във всички операции, свързани с управление на отпадъците, включително намаляване на количеството отпадъци, рециклиране или други процеси за извличане на вторични суровини и обезвреждане на отпадъци. Член 22 Устойчива енергетика В контекста на асоциирането сътрудничеството в областта на устойчивата енергетика може да е свързано със следното: а) производство на енергия, и по-специално разработване, популяризиране, използване и съхранение на устойчива енергия, например слънчева, водноелектрическа, от биомаса, геотермална, от вълни, морска и вятърна енергия; б) политики и правна уредба в областта на енергетиката, по-специално изготвяне на политики и приемане на правна уредба, с които се гарантират достъпни и устойчиви енергийни тарифи; в) енергийна ефективност, и по-специално разработване и въвеждане на стандарти за енергийна ефективност и прилагане на мерки за енергийна ефективност в различни сектори (промишлен, търговски, публичен и битов), както и придружаващи образователни дейности и дейности за повишаване на осведомеността; г) транспорт, и по-специално развитие, популяризиране и използване на по-екологични средства за публичен и частен транспорт, например хибридни, електрически или задвижвани с водород превозни средства, схеми за общо ползване на автомобили и велосипеди; д) градоустройство и строителство, и по-специално популяризиране и въвеждане на високи стандарти за екологично качество и добри енергийни характеристики по отношение на градоустройството и строителството; е) туризъм, и по-специално популяризиране на самозадоволяващи своите енергийни потребности (базирани на енергия от възобновяеми източници) и/или екологосъобразни туристически инфраструктури. Член 23 Изменение на климата В контекста на асоциирането сътрудничеството в областта на изменението на климата цели подпомагане на инициативите на OCT във връзка с адаптиране към изменението на климата и смекчаване на последиците от него и може да обхване следното: а) определяне на териториални, регионални и/или международни действия, планове или мерки с оглед адаптиране към изменението на климата; б) включване на адаптирането към изменението на климата и смекчаването на последиците от него в публични политики и стратегии; в) разработване и определяне на статистически данни и показатели, основни инструменти за създаване и прилагане на политики; г) насърчаване на участието на OCT в регионални и международни форми на диалог с оглед да се стимулира обменът на знания и опит. Член 24 Ограничаване на рисковете от бедствия В контекста на асоциирането сътрудничеството в областта на ограничаването на рисковете от бедствия може да е свързано със следното: а) разработване или усъвършенстване на системи за предотвратяване на и готовност за бедствия, включително системи за предвиждане и ранно предупреждение, с оглед да се ограничат последствията от бедствията; б) събиране на подробна информация за опасността от бедствия и за сегашния капацитет за реагиране в OCT, както и в регионите, в които те са разположени; в) укрепване на съществуващите мерки за предотвратяване на и готовност за бедствия на местно, национално и регионално равнище; г) подобряване на капацитета за реагиране на съответните участници с цел повишаване на тяхната координация, ефективност и ефикасност; д) подобряване на мерките за повишаване на осведомеността и разпространение на информация до населението по отношение на излагането на рискове, предотвратяването на, готовността за и реакцията в случай на бедствие, като се отдава необходимото внимание на специфичните нужди на хората с увреждания; е) укрепване на сътрудничеството между ключовите участници в гражданската защита; ж) насърчаване на участието на OCT в регионални, европейски и/или международни форми на диалог с оглед да се създадат условия за по-редовен обмен на информация и по-тясно сътрудничество между отделните партньори в случай на бедствие. Глава 2 Достъпност Член 25 Общи цели 1. В контекста на асоциирането сътрудничеството в областта на достъпността цели следното: а) да се гарантира подобрен достъп на OCT до глобалните транспортни мрежи; б) да се гарантира подобрен достъп на OCT до информационни и комуникационни технологии и услуги. 2. Сътрудничеството в контекста, посочен в параграф 1, може да обхваща следното: а) изготвяне на политики и изграждане на институционален капацитет; б) сухопътен и железопътен транспорт, транспорт по въздух, море или вътрешноводен транспорт; в) съоръжения за съхранение на пристанища и летища. Член 26 Морски транспорт 1. В контекста на асоциирането сътрудничеството в областта на морския транспорт цели разработване и насърчаване на рентабилни и ефикасни услуги за морски транспорт в OCT и може да е свързано със следното: а) насърчаване на ефикасната експедиция на стоки на цени, които са разумни от икономическа и търговска гледна точка; б) улесняване по-голямото участие на ОСТ в международните експедиционни услуги; в) насърчаване на регионални програми; г) подпомагане на участието на местния частен сектор в експедиционните услуги. 2. Съюзът и ОСТ насърчават безопасността на морския превоз, сигурността на екипажите и предотвратяването на замърсяване. Член 27 Въздушен транспорт В контекста на асоциирането сътрудничеството в областта на въздушния транспорт може да е свързано със следното: а) реформа и модернизация на промишлеността в областта на въздушния транспорт в OCT; б) насърчаване на нейната търговска устойчивост и конкурентоспособност; в) улесняване на инвестициите от и участието на частния сектор; г) насърчаване на обмена на знания и добри бизнес практики. Член 28 Безопасност на въздушния транспорт В контекста на асоциирането сътрудничеството в областта на безопасността на въздушния транспорт цели да подпомогне усилията на OCT да спазват съответните международни стандарти и може да обхване наред с другото: а) прилагане на системи за безопасност на въздушната навигация; б) осигуряване на безопасност на летищата и укрепване на капацитета на органите на гражданската авиация да управляват всички аспекти на оперативната сигурност под техен контрол; в) развитие на инфраструктури и човешки ресурси. Член 29 Услуги за информационни и комуникационни технологии В контекста на асоциирането сътрудничеството в областта на услугите за информационни и комуникационни технологии (ИКТ) цели да стимулира иновациите, икономическия растеж и подобренията в живота на гражданите и предприятията в OCT, включително насърчаване на достъпността за хората с увреждания. Сътрудничеството е насочено по-специално към подобряване на регулаторния капацитет на OCT и може да подпомогне разширяването на мрежите и услугите за ИКТ чрез следните мерки: а) създаване на предвидима регулаторна среда, която не изостава от технологичните новости, стимулира растежа и иновациите и насърчава конкуренцията и защитата на потребителите; б) диалог относно разнообразните политически аспекти по отношение на насърчаването и мониторинга на информационното общество; в) обмен на информация относно стандарти и въпроси, свързани с оперативната съвместимост; г) насърчаване на сътрудничество в областта на научните изследвания на ИКТ и в областта на научноизследователските инфраструктури, основани на ИКТ; д) разработване на услуги и приложения в области със съществено въздействие върху обществеността. Глава 3 Научни изследвания и иновации Член 30 Сътрудничество в областта на научните изследвания и иновациите В контекста на асоциирането сътрудничеството в областта на научните изследвания и иновациите може да обхваща науката и технологиите, включително информационните и комуникационните технологии, с цел да допринесе за устойчивото развитие на OCT и да насърчи високи постижения и конкурентоспособност на промишлеността в рамките на OCT. По-специално сътрудничеството може да е свързано със следното: а) диалог, координация и създаване на полезни взаимодействия между политиките и инициативите на OCT и Съюза по отношение на науката, технологиите и иновациите; б) изготвяне на политики и изграждане на институционален капацитет в рамките на OCT, както и съгласувани действия на местно, национално или регионално равнище с оглед развитие на дейностите в областта на науката, технологиите и иновациите и тяхното прилагане; в) сътрудничество между юридически лица от OCT, Съюза, държавите членки и трети държави; г) участие на отделни изследователи, изследователски организации и юридически лица от OCT в рамката за сътрудничество по програми за научни изследвания и иновации в рамките на Съюза; д) обучение и международна мобилност на изследователи от OCT и обмен. Глава 4 Младеж, образование, обучение, здравеопазване, заетост и социална политика Член 31 Младеж 1. Съюзът гарантира, че физически лица от OCT, съгласно определението в член 49, могат да участват в инициативи на Съюза относно младежта при същите условия като гражданите на държавите членки. 2. Асоциирането цели укрепване на връзките между младите хора, които живеят в OCT и Съюза, наред с други неща и чрез насърчаване на мобилността на младите хора от OCT през периода на обучението им и чрез окуражаване на взаимното разбирателство между младите хора. Член 32 Образование и обучение 1. В контекста на асоциирането сътрудничеството в областта на образованието и обучението може да обхваща следното: а) осигуряване на качествено и приобщаващо начално, средно и висше образование, както и в сферата на професионалното образование и обучение; б) подпомагане на OCT при определяне и прилагане на политики в сферата на образованието. 2. Съюзът гарантира, че физически лица от OCT, съгласно определението в член 49, могат да участват в инициативи на Съюза в сферата на образованието при същите условия като гражданите на държавите членки. 3. Съюзът гарантира, че образователни органи и институции от OCT могат да участват в инициативи на Съюза за сътрудничество в сферата на образованието при същите условия като образователните органи и институции на държавите членки. Член 33 Заетост и социална политика 1. Съюзът и OCT поддържат диалог в областта на заетостта и социалната политика с цел осъществяване на принос към икономическото и социалното развитие на OCT и насърчаването на достойни условия на труд в OCT и регионите, в които са разположени. Друга цел на този диалог е да се подпомогнат усилията на органите на OCT да разработят политики и законодателни актове в тази област. 2. Диалогът представлява предимно обмен на информация и най-добри практики във връзка с политики и законодателни актове в областта на заетостта и социалната политика, които са от взаимен интерес за Съюза и OCT. В тази връзка се вземат под внимание области като развитие на умения, социална закрила, социален диалог, равни възможности, недискриминация и достъпност за хора с увреждания, здравословни и безопасни условия на труд и други трудови стандарти. Член 34 Обществено здравеопазване В контекста на асоциирането сътрудничеството в областта на общественото здравеопазване цели укрепване на капацитета на OCT за надзор, ранно откриване и реакция при епидемии от заразни болести чрез мерки, които включват: а) действия за укрепване на готовността и капацитета за реакция при трансгранични заплахи за здравето, например заразни болести, които следва да доразвият съществуващите структури и да са насочени към необичайни събития; б) изграждане на капацитет чрез укрепване на мрежите за обществено здравеопазване на регионално равнище, улесняване на обмена на информация между експертите и насърчаване на подходящо обучение; в) разработване на инструменти и платформи за комуникация, както и програми за електронно обучение, адаптирани към конкретните нужди на OCT. Глава 5 Култура Член 35 Културен обмен и диалог 1. В контекста на асоциирането сътрудничеството в областта на културния обмен и диалог може да е свързано със следното: а) самостоятелното развитие на ОСТ, като този процес е насочен към самите хора и се корени в културата на всеки народ; б) подкрепа на политики и мерки, приети от компетентните органи на ОСТ за засилване на техните човешки ресурси, увеличаване на техния собствен творчески капацитет и насърчаване на тяхната културна идентичност; в) участие от страна на населението в процеса на развитие. г) допълнително развитие на общо разбиране и по-активен обмен на информация по въпроси от аудиовизуалната и културната област чрез диалог. 2. Чрез своето сътрудничество Съюзът и OCT се стремят да стимулират културния обмен помежду си посредством: а) сътрудничество между културните и творческите сектори на всички партньори; б) насърчаване на разпространението на културните и творческите произведения и обмен на операторите между тях; в) сътрудничество в областта на политиката с цел да се насърчи разработването на политики, иновациите, трайното привличане на публика, както и създаването на нови стопански модели. Член 36 Сътрудничество в областта на аудиовизията 1. В контекста на асоциирането сътрудничеството в областта на аудиовизията цели взаимно насърчаване на аудиовизуалните продукции и може да обхване следните действия: а) сътрудничество и обмен между съответните субекти в областта на радиото и телевизията, свързани с излъчването; б) насърчаване на обмена на аудиовизуални произведения; в) обмен на информация и мнения между компетентните органи относно политиката и регулаторната рамка в областта на аудиовизията и излъчването; г) насърчаване на посещения и участие в международни мероприятия, провеждани на територията на страните по асоциирането, както и в трети държави. 2. Съвместно продуцираните аудиовизуални творби имат право да се ползват от всички схеми за насърчаване на културното съдържание от местен или регионален характер, създадени в Съюза, OCT и държавите членки, с които са свързани. Член 37 Сценични изкуства В контекста на асоциирането сътрудничеството в областта на сценичните изкуства може да е свързано със следното: а) улесняване на повече контакти между изпълнителите на сценични изкуства в области като професионален обмен и обучение, включително участие в прослушвания, развитие на мрежи и насърчаване на работата в мрежа. б) насърчаване на съвместните продукции между продуценти от една или няколко държави — членки на Европейския съюз, и една или няколко OCT. в) насърчаване на разработването на международни стандарти в областта на технологиите на театралното изкуство и използването на пана за театрални сцени, включително посредством съответните органи по стандартизация. Член 38 Опазване на обекти на културното наследство и исторически паметници В контекста на асоциирането сътрудничеството в областта на обектите на културното наследство и историческите паметници цели да създаде условия за насърчаване на обмена на експертен опит и най-добри практики чрез: а) улесняване на обмена на експерти; б) сътрудничество в сферата на професионалното обучение; в) повишаване на осведомеността на обществеността по места; г) консултации по отношение на опазването на исторически паметници и защитени територии и по отношение на законодателството и прилагането на мерки, свързани с наследството, и по-специално неговото интегриране в живота на местните жители. Глава 6 Борба с организираната престъпност Член 39 Борба с организираната престъпност, трафика на хора, сексуалното малтретиране и сексуалната експлоатация на деца, тероризма и корупцията 1. В контекста на асоциирането сътрудничеството в областта на борбата с организираната престъпност може да включва: а) разработване на иновативни и ефективни средства за полицейско и съдебно сътрудничество, включително сътрудничество с други заинтересовани страни, например гражданското общество, за предотвратяване и борба с организираната престъпност, трафика на хора, сексуалното малтретиране и сексуалната експлоатация на деца, тероризма и корупцията; б) помощ с цел увеличаване на ефективността на политиките на OCT за предотвратяване и борба с организираната престъпност, трафика на хора, сексуалното малтретиране и сексуалната експлоатация на деца, тероризма и корупцията, както и производството, разпространението и трафика на всички видове наркотици и психотропни вещества, предотвратяване и намаляване на употребата на наркотици и свързаните с тях вредни последствия, като се взема под внимание работата, която международните органи извършват в тези области, inter alia чрез: i) обучение и изграждане на капацитет за предотвратяване и борба с организираната престъпност, включително трафик на хора, сексуално малтретиране и сексуална експлоатация на деца, тероризъм и корупция; ii) превенция, включително обучение, образование и насърчаване на здравословен начин на живот, лечение и рехабилитация на зависими лица, включително проекти за реинтеграция на зависимите лица в работна и социална среда; iii) разработване на ефективни мерки за правоприлагане; iv) техническа, финансова и административна помощ за разработване на ефективни политики и законодателни актове за борба с трафика на хора, и по-специално кампании за повишаване на осведомеността, механизми за насочване и системи за защита на жертвите, в които участват всички значими заинтересовани страни и гражданското общество; v) техническа, финансова и административна помощ във връзка с превенция, лечение и намаляване на вредните последствия от употребата на наркотици; vi) техническа помощ за подпомагане на разработването на законодателни актове и политики за борба със сексуалното малтретиране и сексуалната експлоатация на деца; vii) техническа помощ и обучение за подпомагане на изграждането на капацитет и насърчаване на спазването на минимални международни стандарти за борба с корупцията, по-специално като се отчитат стандартите, определени в Конвенцията на ООН срещу корупцията. 2. В контекста на асоциирането OCT си сътрудничат със Съюза по отношение на борбата срещу прането на пари в съответствие с членове 69 и 70. Част трета Търговия и сътрудничество в областта на търговията Дял I Общи разпоредби Член 40 Общи цели Общите цели на търговията и сътрудничеството в областта на търговията между Съюза и OCT са както следва: а) насърчаване на икономическото и социалното развитие на OCT чрез установяване на тесни икономически връзки между тях и Съюза като цяло; б) стимулиране на ефективната интеграция на OCT в регионалната и световната икономика и развитието на търговията със стоки и услуги; в) подпомагане на OCT за създаване на благоприятен инвестиционен климат в помощ на социалното и икономическото развитие на OCT; г) насърчаване на стабилност, интегритет и прозрачност на световната финансова система и добро управление в областта на данъчното облагане; д) подпомагане на процеса на диверсификация на икономиките на OCT; е) подпомагане на капацитета на OCT да изготвят и прилагат необходимите политики за развитието на тяхната търговия със стоки и услуги; ж) подпомагане на капацитета на OCT за износ и търговия; з) подпомагане на усилията на OCT да сближат своето местно законодателство със законодателството на Съюза, където е уместно; и) осигуряване на възможности за целенасочено сътрудничество и диалог със Съюза относно търговията и сътрудничеството в областта на търговията. Дял II Договорености за търговия със стоки и услуги и за установяване Глава 1 Договорености за търговия със стоки Член 41 Свободен достъп за стоки с произход 1. Продукти с произход от OCT се внасят в Съюза, без да се начисляват вносни мита. 2. Определението за продукти с произход и методите за административно сътрудничество, свързани с него, се съдържат в приложение VI. Член 42 Количествени ограничения и мерки с равностоен ефект 1. Съюзът няма да прилага никакви количествени ограничения или мерки с равностоен ефект по отношение на вноса на продукти с произход от ОСТ. 2. Параграф 1 не изключва забрани или ограничения на вноса, износа или стоки в транзит, предприети на основата на обществения морал или обществената политика, защитата на здравето и живота на хора, животни и растения, защитата на национални богатства с художествена, историческа или археологическа стойност, опазването на изчерпаеми природни ресурси или защитата на индустриална и търговска собственост. Такива забрани или ограничения по никакъв начин не представляват средство за произволна или неоправдана дискриминация или прикрито ограничаване на търговията като цяло. Член 43 Мерки, приети от ОСТ 1. С оглед на съответните нужди за развитие на ОСТ, органите на ОСТ могат да запазят или да въведат мита или количествени ограничения по отношение на вноса на продукти с произход от Съюза, каквито преценят за необходими. 2. Що се отнася до областите, обхванати в настоящата глава, OCT предоставят на Съюза третиране, не по-малко благоприятно от най-благоприятното третиране, предоставено на която и да е значителна търговска и икономическа сила съгласно определението в параграф 4. 3. Разпоредбите на параграф 2 не изключват възможността отвъдморска страна или територия да предостави на определени други ОСТ или други развиващи се страни по-благоприятно третиране от това, предоставено на Съюза. 4. За целите на настоящия дял „значителна търговска и икономическа сила“ означава всяка развита държава, всяка държава с дял в световния износ на стоки над един процент или, без да се засяга параграф 3, всяка група държави, действащи самостоятелно, колективно или посредством споразумение за икономическа интеграция, с общ дял в световния износ на стоки над 1,5 процента. За това изчисление се използват най-новите достъпни официални данни, предоставени от Световната търговска организация (СТО), за водещите износители в световната търговия със стоки (без търговията в рамките на ЕС). 5. В рамките на три месеца след влизане в сила на настоящото решение органите на ОСТ уведомяват Комисията за митническите тарифи и списъци с количествени ограничения, които прилагат в съответствие с настоящото решение. Органите на ОСТ също така уведомяват Комисията за съществени изменения на тези мерки, ако и когато бъдат приети такива изменения. Член 44 Недискриминация 1. Съюзът няма да прилага дискриминация между различните ОСТ и OCT няма да прилагат дискриминация между различните държави — членки на Съюза. 2. В съответствие с член 64 прилагането на конкретните разпоредби на настоящото решение, и по-специално член 42, параграф 2, членове 43, 46, 48 и 50 и член 58, параграф 3, няма да се счита за дискриминация. Член 45 Условия за движение на отпадъците 1. Движението на отпадъци между държавите членки и ОСТ се контролира в съответствие с международното право и правото на Съюза. Съюзът подпомага създаването и развитието на ефективно международно сътрудничество в тази сфера с оглед опазване на околната среда и общественото здраве. 2. Съюзът забранява всякакъв пряк или непряк износ на отпадъци в ОСТ, с изключение на износ на неопасни отпадъци, предназначен за възстановителни дейности, като същевременно органите на ОСТ забраняват пряк или непряк внос на такива отпадъци от Съюза или която и да е друга страна на своята територия, без да се засягат специфични международни инициативи в тези области, които са предприети или могат да се предприемат в бъдеще в рамките на компетентните международните форуми. 3. По отношение на тези ОСТ, които поради конституционния си статут не са страна по Базелската конвенция, техните съответни органи ускоряват приемането на необходимото вътрешно законодателство и административни наредби за прилагане разпоредбите на Базелската конвенция[14] в тези OCT. 4. В допълнение държавите членки, с които са свързани OCT, насърчават приемането от ОСТ на необходимото вътрешно законодателство и административните наредби за прилагане на следните актове: а) Регламент (ЕО) № 1013/2006 на Европейския парламент и на Съвета[15] както следва: – член 40 относно износ на отпадъци към отвъдморски страни или територии; – член 46 относно внос на отпадъци към отвъдморски страни или територии; б) Регламент (ЕО) № 1420/1999 на Съвета[16]; в) Регламент (ЕО) № 1547/1999 на Комисията[17]; г) Директива 2000/59/ЕО на Европейския парламент и на Съвета[18] при спазване на сроковете за транспониране, определени в член 16 от нея. 5. Една или повече ОСТ и държавите членки, с които са свързани, могат да прилагат своите национални процедури за износ на отпадъци от ОСТ в съответната държава членка. 6. В този случай съответната държава членка, с която е свързана OCT, уведомява Комисията за приложимото законодателство в рамките на шест месеца от влизането в сила на настоящото решение, както и на бъдещо релевантно национално законодателство, включително съществени изменения към него. Член 46 Временно оттегляне на преференции С оглед да гарантира правилното прилагане на настоящото решение Съюзът може временно да оттегля преференции, предоставени на дадена OCT, в съответствие с разпоредбите, определени в приложение VII. Член 47 Управление на административни грешки В случай на грешка от компетентните органи на OCT при издаване на сертификати и в методите за административно сътрудничество, при което грешката доведе до загуби на вносни мита на Съюза, държавата членка, с която допусналата грешка OCT поддържа специални връзки, компенсира бюджета на Съюза за понесената загуба. Член 48 Предпазни мерки и мерки за надзор С оглед да гарантира правилното прилагане на настоящото решение Съюзът може да предприема предпазни мерки и мерки за надзор, определени в приложение VIII. Глава 2 Договорености за търговия с услуги и за установяване Член 49 Определения За целите на настоящата глава: а) „физическо лице от OCT“ означава лице, обичайно пребиваващо в ОСТ, което е гражданин на държава членка или е с правен статут, специфичен за ОСТ. Това определение не засяга правата, предоставени от гражданство на Съюза по смисъла на Договора; б) „юридическо лице от OCT“ означава юридическо лице от OCT, образувано в съответствие с приложимите закони в дадена ОСТ и чието седалище, централна администрация или основно място на дейност е в тази ОСТ; ако в OCT е разположено единствено седалището или централната администрация на юридическото лице, то не се счита за юридическо лице от OCT, освен ако извършва дейност, която има действителна и продължителна връзка с икономиката на тази страна или територия; в) съответните определения в споразуменията за икономическа интеграция, посочени в член 50, параграф 1, се прилагат по отношение на третирането, договорено между Съюза и OCT. Член 50 Най-благоприятно третиране 1. По отношение на всички мерки, които засягат търговията с услуги и установяването за извършване на икономически дейности: а) Съюзът предоставя на физическите и юридическите лица от OCT третиране, не по-малко благоприятно от най-благоприятното третиране, предоставено на подобни физически и юридически лица от която и да е трета държава, с която Съюзът сключи или е сключил споразумение за икономическа интеграция; б) OCT предоставят на физическите и юридическите лица от Съюза третиране, не по-малко благоприятно от най-благоприятното третиране, предоставено на подобни физически и юридически лица от която и да е значителна търговска и икономическа сила, с която OCT е сключила споразумение за икономическа интеграция след влизането в сила на настоящото споразумение. 2. Задълженията, описани в параграф 1 от настоящия член, не се прилагат по отношение на третиране, което е предоставено: а) в рамките на вътрешен пазар, при което от страните се изисква значително сближаване на техните законодателства с оглед на премахването на недискриминационните пречки пред установяването и търговията с услуги; б) съгласно мерки, предвиждащи признаване на квалификации, лицензи или пруденциални мерки в съответствие с член VII от Общото споразумение по търговията с услуги (ГАТС) или приложението към ГАТС относно финансовите услуги. Това не засяга специфични мерки на OCT съгласно настоящия член; в) съгласно международно споразумение или договорености, свързани изцяло или предимно с данъчното облагане; г) съгласно мерки, за които се прилага изключение от третиране „най-облагодетелствана нация“, изброени в списъците в съответствие с член II, алинея 2 от ГАТС. 3. Органите на ОСТ могат с оглед насърчаването или подпомагането на местната заетост да приемат нормативни актове за подпомагане на жителите си и местните дейности. В този случай органите на ОСТ уведомяват Комисията за приетите нормативни актове, така че тя да информира държавите членки. Член 51 Професионални квалификации По отношение на професиите лекар, зъболекар, акушер, обща медицинска сестра, фармацевт и ветеринарен хирург Съветът, по предложение на Комисията, единодушно приема списъка с професионални квалификации, специфични за жителите на ОСТ, които следва да се признаят в държавите членки. Дял III Свързани с търговията области Глава 1 Търговия и устойчиво развитие Член 52 Общ подход Търговията и свързаното с търговията сътрудничество съгласно асоциирането целят да допринесат за устойчивото развитие в икономическо, социално и екологично отношение. В този контекст няма да се смекчават изискванията на националните законови и подзаконови актове на OCT в областта на околната среда или труда с цел да се насърчат търговията или инвестициите. Член 53 Стандарти в търговията, свързани с околната среда и изменението на климата 1. Търговията и свързаното с търговията сътрудничество съгласно асоциирането целят да подобрят взаимното допълване между политиките и задълженията в областта на търговията и околната среда. При търговията и свързаното с търговията сътрудничество съгласно асоциирането се вземат под внимание принципите на международното управление на околната среда и многостранните споразумения в областта на околната среда. 2. Трябва да се постигне основната цел на Рамковата конвенция на Организацията на обединените нации по изменението на климата (РКООНИК) и Протокола от Киото към нея. Сътрудничеството се основава на разработването на бъдещата международна рамка по изменението на климата в съответствие с Плана за действие от Бали и изпълнението на решенията, договорени на конференциите на страните по РКООНИК относно целите във връзка с глобалното повишаване на температурата и нивата на въглеродните емисии. 3. Мерките за изпълнение на многостранните споразумения в областта на околната среда се изпълняват по начин, който не представлява средство за произволна или неоправдана дискриминация между партньорите или прикрито ограничаване на търговията. Член 54 Трудови стандарти в търговията 1. Асоциирането цели насърчаване на търговията по такъв начин, че тя да спомага за пълна и продуктивна заетост и достоен труд за всички. 2. Международно признатите основни трудови стандарти, определени в съответните конвенции на Международната организация на труда, се зачитат и прилагат по закон и на практика. Тези трудови стандарти включват по-специално зачитане на свободата на сдружаване, правото на колективно договаряне, премахване на всички форми на принудителен или задължителен труд, премахване на най-лошите форми на детски труд, зачитане на минималната възраст за приемане на работа и недискриминация по отношение на наемането на работа. 3. Нарушаването на основните трудови стандарти не може да се използва като основание или по друг начин като законно сравнително предимство. Те не се използват за протекционистки цели. Член 55 Устойчива търговия с рибни продукти С оглед насърчаване на устойчивото управление на рибните запаси асоциирането може да включва сътрудничество, насочено към борбата с незаконния, недеклариран и нерегулиран риболов и свързаната с него търговия. Сътрудничеството в тази област цели следното: а) насърчаване на прилагането на мерки за борба с незаконния, недеклариран и нерегулиран риболов и свързаната с него търговия в OCT; б) улесняване на сътрудничеството между OCT и регионалните организации за управление на рибарството, по-специално във връзка с разработването и ефективното прилагане на схеми за контрол и инспекции, стимули и мерки за ефективно управление на рибарството и морските екосистеми в дългосрочен план. Член 56 Устойчива търговия с дървен материал В контекста на асоциирането сътрудничеството в областта на търговията с дървен материал цели насърчаване на търговията на законно добит дървен материал. Това сътрудничество може да включва диалог относно регулаторните мерки, както и обмен на информация относно пазарни или доброволни мерки, например сертифициране на горите или политики за екологосъобразни обществени поръчки. Член 57 Устойчиво развитие на търговията 1. В контекста на асоциирането сътрудничество в областта на устойчивото развитие може да бъде постигнато чрез: а) улесняване и насърчаване на търговията със и инвестициите в екологосъобразни стоки и услуги, както и стоки, които допринасят за подобряване на социалните условия в OCT; б) улесняване на премахването на пречки за търговията със или инвестициите в стоки и услуги от особено значение за смекчаването на последиците от изменението на климата, например устойчива енергия от възобновяеми източници и енергийноефективни продукти и услуги, включително чрез приемане на политически рамки, които спомагат за внедряване на най-добрите достъпни технологии, и чрез популяризиране на стандарти, които отговарят на екологичните и икономическите нужди и свеждат до минимум техническите пречки за търговията; в) насърчаване на търговията със стоки, които допринасят за социалните условия и екологосъобразните практики, включително стоки, които са предмет на доброволни схеми за гарантиране на устойчивост, например схеми за справедлива и етична търговия, екомаркировки и схеми за сертифициране на продукти, произведени от природни ресурси; г) утвърждаване на международно признати принципи и насоки в областта на корпоративната социална отговорност и насърчаване на компаниите, които извършват дейност на територията на OCT, да ги прилагат; д) обмен на информация и най-добри практики в областта на корпоративната социална отговорност. 2. При изготвянето и прилагането на мерките, насочени към опазване на околната среда или условията на труд, които могат да засегнат търговията и инвестициите, Съюзът и OCT вземат под внимание достъпната научна и техническа информация и съответните международни стандарти, насоки или препоръки, включително принципа на предпазните мерки. 3. Съюзът и OCT се стремят към пълна прозрачност при разработването, въвеждането и прилагането на всички мерки, насочени към опазване на околната среда или условията на труд, които могат да засегнат търговията или инвестициите. Глава 2 Други свързани с търговията области Член 58 Текущи плащания и движение на капитали 1. Не се налагат ограничения върху плащания в свободно конвертируема валута по текущата сметка на платежния баланс между жители на Съюза и ОСТ. 2. По отношение на сделки по капиталовата сметка на платежния баланс, държавите членки и органите на ОСТ не налагат ограничения върху свободното движение на капитали за преки инвестиции в дружества, образувани в съответствие със законите на приемащата държава членка, страна или територия, и гарантират, че активите, придобити от такива инвестиции, и други печалби, произтичащи от тях, могат да се реализират и репатрират. 3. Съюзът и ОСТ имат право да предприемат мерките, посочени в членове 64, 65, 66, 75 и 215 от Договора за функционирането на Европейския съюз в съответствие с постановени в тях условията mutatis mutandis. 4. При приемането на такива мерки органите на ОСТ, съответната държава членка или Съюзът незабавно се уведомяват взаимно и представят едни на други възможно най-скоро график за премахването на съответните мерки. Член 59 Политики в областта на конкуренцията Отстраняването на нарушения на конкуренцията, като надлежно се отчитат различните нива на развитие и икономически нужди на всяка ОСТ, включва прилагане на местни, национални или регионални правила и политики, включително контрол, и при определени условия — забрана на споразумения между предприятия, решения на сдружения на предприятия и съгласувани практики между предприятия, които имат като предмет или действие предотвратяване, ограничаване или нарушаване на конкуренцията. Тази забрана е свързана и със злоупотреба от страна на едно или няколко предприятия с господстващо положение на територията на Съюза или ОСТ. Член 60 Защита на права на интелектуалната собственост 1. Осигурява се адекватно и ефективно ниво на защита на правата на интелектуална собственост, включително средства за упражняване на тези права, в съответствие с най-високите международни стандарти с оглед намаляването на нарушенията и пречките за двустранната търговия, където е подходящо. 2. В контекста на асоциирането сътрудничеството в тази област може да обхваща изготвяне на законови и подзаконови актове за защита и упражняване на правата на интелектуална собственост, предотвратяване на злоупотребата с тези права от притежателите на права и нарушаването на тези права от конкурентите, както и подпомагане на регионалните организации за интелектуална собственост, участващи в правоприлагането и защитата на тези права, включително обучение на персонал. Член 61 Технически пречки за търговията Асоциирането може да включва сътрудничество в областта на техническите разпоредби за стоки, стандартизация, оценка на съответствието, акредитация, проучване на пазара и гарантиране на качеството с цел отстраняване на ненужни технически пречки, така че да се улесни търговията между Съюза и OCT и да се намалят разликите в тези области. Член 62 Политика за защита на потребителите, защита на здравето на потребителите и търговия В контекста на асоциирането сътрудничеството в областта на политиката за защита на потребителите, защитата на здравето на потребителите и търговията може да включва изготвяне на законови и подзаконови актове в областта на политиката за защита на потребителите и защитата на здравето на потребителите с цел избягване на ненужни пречки за търговията. Член 63 Санитарни и фитосанитарни мерки В контекста на асоциирането сътрудничеството в областта на санитарните и фитосанитарните мерки цели следното: а) улесняване на търговията между Съюза и OCT като цяло и между OCT и трети държави, като същевременно се опазва здравето и живота на хора, животни и растения в съответствие със Споразумението за санитарните и фитосанитарните мерки на СТО; б) отстраняване на проблеми, произтичащи от санитарните и фитосанитарните мерки; в) гарантиране на прозрачност при санитарните и фитосанитарните мерки, приложими по отношение на търговията между Съюза и OCT; г) насърчаване на хармонизирането на мерките с международните стандарти в съответствие със Споразумението за санитарните и фитосанитарните мерки на СТО; д) подпомагане на ефективното участие на OCT в организации, които определят международните санитарни и фитосанитарни стандарти; е) насърчаване на консултациите и обмена на информация между разположени в OCT и европейски институти и лаборатории; ж) установяване и подобряване на техническия капацитет на OCT да прилага и осъществява мониторинг на санитарни и фитосанитарни мерки; з) насърчаване на трансфера на технологии в областта на санитарните и фитосанитарните мерки. Член 64 Забрана за протекционистки мерки Разпоредбите на глави 1 и 2 не се използват като средство за произволна дискриминация или прикрито ограничаване на търговията. Глава 3 Валутни и данъчни въпроси Член 65 Данъчно освобождаване 1. Без да се накърняват разпоредбите на член 66, статутът на най-облагодетелствана нация, предоставян в съответствие с разпоредбите на настоящото решение, не се прилага по отношение на данъчни облекчения, които държавите членки и органите на ОСТ предоставят или могат да предоставят в бъдеще въз основа на споразумения за избягване на двойно данъчно облагане или друг данъчен режим или местното действащо данъчно законодателство. 2. Нищо в настоящото решение не може да се тълкува по начин, който възпрепятства приемането или изпълнението на мерки, целящи предотвратяване на избягването, укриването или измамата с данъци съгласно данъчните разпоредби на споразумения за избягване на двойно данъчно облагане или друг данъчен режим или местното действащо данъчно законодателство. 3. Нищо в настоящото решение не може да се тълкува по начин, който възпрепятства съответните компетентни органи при изпълнение на съответните разпоредби на данъчното си законодателство да разграничават между данъкоплатци, които не са в идентична ситуация, по-специално по отношение на местожителството си или по отношение на мястото, където е инвестиран капиталът им. Член 66 Данъчни и митнически условия за договори, финансирани от Съюза 1. По отношение на договори, финансирани от Съюза, ОСТ прилагат данъчни и митнически условия, не по-малко благоприятни от тези, прилагани от тях спрямо държавите членки, с които са свързани тези OCT, спрямо държавите с третиране „най-облагодетелствана нация“ или организации за международно развитие, с които поддържат отношения, в зависимост кое третиране е най-благоприятно. 2. При условията на параграф 1 следните разпоредби се прилагат по отношение на договори, финансирани от Съюза: а) в получаващата финансови средства ОСТ договорът не подлежи на облагане с налози, такси за регистрация или фискални налози с равностоен ефект, независимо дали тези налози вече съществуват или ще бъдат въведени в бъдеще; при все това тези договори се регистрират в съответствие с действащите закони в ОСТ и могат да бъдат обложени с такса, съответстваща на стойността на предоставената услуга; б) печалби и/или приходи, произтичащи от изпълнението на договори, се облагат съгласно вътрешните фискални разпоредби на съответната ОСТ, при условие че физически или юридически лица, които реализират такава печалба и/или приход, имат постоянно място на дейност в тази ОСТ или изпълнението на договора отнема повече от шест месеца; в) предприятия, които трябва да внасят оборудване, за да изпълнят договори за строителство, се ползват по тяхно желание от системата за временно допускане, както е постановено в законодателството на получаващата финансови средства ОСТ по отношение на това оборудване; г) професионално оборудване, необходимо за извършване на задачи, определени в договор за услуги, временно се допуска в получаващата финансови средства ОСТ, без да се налагат фискални, вносни и митнически налози и други такси с равностоен ефект, когато тези нал